CELEX: 32016D0422
Language: lv
Date: 2016-03-18 00:00:00
Title: Komisijas Īstenošanas lēmums (ES) 2016/422 (2016. gada 18. marts) par 2015. gada tarifikācijas zonu vienības likmju atbilstību Īstenošanas regulas (ES) Nr. 391/2013 17. pantam (izziņots ar dokumenta numuru C(2016) 1595) (Dokuments attiecas uz EEZ)

22.3.2016   
               
               
                  LV
               
               
                  Eiropas Savienības Oficiālais Vēstnesis
               
               
                  L 75/68
               
            KOMISIJAS ĪSTENOŠANAS LĒMUMS (ES) 2016/422
      (2016. gada 18. marts)
      par 2015. gada tarifikācijas zonu vienības likmju atbilstību Īstenošanas regulas (ES) Nr. 391/2013 17. pantam
      
         
            (izziņots ar dokumenta numuru C(2016) 1595)
         
      
      (Autentisks ir tikai teksts itāļu, slovāku un vācu valodā)
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2004. gada 10. marta Regulu (EK) Nr. 550/2004 par aeronavigācijas pakalpojumu sniegšanu vienotajā Eiropas gaisa telpā (Pakalpojumu sniegšanas regula) (1) un jo īpaši tās 16. panta 1. punktu,
      ņemot vērā Komisijas 2013. gada 3. maija Īstenošanas regulu (ES) Nr. 391/2013, ar ko nosaka kopīgu tarifikācijas sistēmu aeronavigācijas pakalpojumiem (2), un jo īpaši tās 17. panta 1. punkta d) apakšpunktu,
      tā kā:
      
                  (1)
               
               
                  Īstenošanas regulā (ES) Nr. 391/2013 ir noteikta kopīga tarifikācijas sistēma aeronavigācijas pakalpojumiem. Kopīgā tarifikācijas sistēma ir būtisks elements, lai tiktu sasniegti darbības uzlabošanas sistēmas mērķi, kā noteikts Eiropas Parlamenta un Padomes Regulas (EK) Nr. 549/2004 (3) 11. pantā un Komisijas Īstenošanas regulā (ES) Nr. 390/2013 (4).
               
            
                  (2)
               
               
                  Komisijas Īstenošanas lēmums 2014/132/ES (5) izvirza Savienības mēroga darbības uzlabošanas mērķus, tostarp izmaksu efektivitātes mērķi maršruta aeronavigācijas pakalpojumiem, ko izsaka noteiktās vienības cenās par šo pakalpojumu sniegšanu, attiecībā uz otro pārskata periodu, kas aptver 2015.–2019. gadu.
               
            
                  (3)
               
               
                  Saskaņā ar Īstenošanas regulas (ES) Nr. 391/2013 17. panta 1. punkta c) apakšpunktu un 17. panta 2. punktu Komisija izvērtē 2015. gada tarifikācijas zonu vienības likmes, ko dalībvalstis tai iesniegušas pēc Komisijas Īstenošanas lēmuma (ES) 2015/348 (6) rezultātā veiktos darbības uzlabošanas mērķu pārskatījumus. Izvērtējumā pārbauda minēto vienības likmju atbilstību Īstenošanas regulām (ES) Nr. 390/2013 un (ES) Nr. 391/2013.
               
            
                  (4)
               
               
                  Komisija ir veikusi vienības likmju izvērtēšanu ar Eirokontroles Darbības novērtēšanas vienības un Centrālā maršruta maksājumu biroja atbalstu, izmantojot dalībvalstu līdz 2015. gada 1. jūnijam iesniegtos datus un papildu informāciju, kā arī attiecīgo informāciju, kas iesniegta kā daļa no pārskatītajiem darbības uzlabošanas plāniem. Novērtējumā ņēma vērā arī dalībvalstu veiktās vienības likmju korekcijas pēc turpmākas saziņas ar Komisiju. Turklāt 2015. gada vienības likmju izvērtējumā ir ņemts vērā Darbības izvērtēšanas iestādes ziņojums par darbības uzlabošanas plāniem otrajam pārskata periodam, kurš Komisijai tika iesniegts 2015. gada 15. oktobrī.
               
            
                  (5)
               
               
                  Balstoties uz minēto izvērtējumu, Komisija saskaņā ar Īstenošanas regulas (ES) Nr. 391/2013 17. panta 1. punkta d) apakšpunktu ir secinājusi, ka vienības likmes 2015. gadam par maršruta tarifikācijas zonām Austrijā, Itālijā un Slovākijā ir saskaņā ar Īstenošanas regulām (ES) Nr. 390/2013 un (ES) Nr. 391/2013.
               
            
                  (6)
               
               
                  Saskaņā ar Īstenošanas regulas (ES) Nr. 391/2013 17. panta 1. punkta d) apakšpunktu attiecīgās dalībvalstis būtu jāinformē par šo konstatējumu.
               
            
                  (7)
               
               
                  Ņemot vērā, ka attiecīgās 2015. gada vienības likmes pamatojas uz darbības uzlabošanas plāniem, kas pieņemti pēc 1. novembra gadā, kas ir pirms otrā pārskata perioda sākuma gada, jāatgādina, ka saskaņā ar Īstenošanas regulas (ES) Nr. 391/2013 17. panta 2. punktu ieņēmumu starpība, kas radusies, 2015. gadā īslaicīgi piemērojot sākotnēju vienības likmi, būtu jāpārnes 2016. gada vienības likmes aprēķinā,
               
            IR PIEŅĒMUSI ŠO LĒMUMU.
      1. pants
      Šā lēmuma pielikumā noteiktās 2015. gada maršruta tarifikācijas zonas vienības likmes ir saskaņā ar Īstenošanas regulām (ES) Nr. 390/2013 un (ES) Nr. 391/2013.
      2. pants
      Šis lēmums ir adresēts Austrijas Republikai, Itālijas Republikai un Slovākijas Republikai.
      
         Briselē, 2016. gada 18. martā
         
            
               Komisijas vārdā –
            
            
               Komisijas locekle
            
            Violeta BULC
         
      
      
         (1)  OV L 96, 31.3.2004., 10. lpp.
      
      
         (2)  OV L 128, 9.5.2013., 31. lpp.
      
      
         (3)  Eiropas Parlamenta un Padomes 2004. gada 10. marta Regula (EK) Nr. 549/2004, ar ko nosaka pamatu Eiropas vienotās gaisa telpas izveidošanai (pamatregula) (OV L 96, 31.3.2004., 1. lpp.).
      
         (4)  Komisijas 2013. gada 3. maija Īstenošanas regula (ES) Nr. 390/2013, ar ko nosaka aeronavigācijas pakalpojumu un tīkla funkciju darbības uzlabošanas sistēmu (OV L 128, 9.5.2013., 1. lpp.).
      
         (5)  Komisijas 2014. gada 11. marta Īstenošanas lēmums 2014/132/ES noteikt gaisa satiksmes pārvaldības tīkla Savienības mēroga darbības uzlabošanas mērķus un brīdinājuma robežvērtības otrajam pārskata periodam no 2015. līdz 2019. gadam (OV L 71, 12.3.2014., 20. lpp.).
      
         (6)  Komisijas 2015. gada 2. marta Īstenošanas lēmums (ES) 2015/348 par dažu mērķu, kas iekļauti valsts vai funkcionālo gaisa telpas bloku plānos, kuri iesniegti saskaņā ar Eiropas Parlamenta un Padomes Regulu (EK) Nr. 549/2004, atbilstību Savienības mēroga darbības uzlabošanas mērķiem otrajam pārskata periodam (OV L 60, 4.3.2015., 55. lpp.).
      
         PIELIKUMS
         
                      
                  
                  
                     Tarifikācijas zona
                  
                  
                     Iesniegtās 2015. gada maršruta vienības likmes valsts valūtā (*) (ISO kods)
                  
               
                     1
                  
                  
                     Austrija
                  
                  
                     73,34
                  
               
                     2
                  
                  
                     Itālija
                  
                  
                     80,49
                  
               
                     3
                  
                  
                     Slovākija
                  
                  
                     54,99
                  
               
            (*)  Šajās vienības likmēs nav ietverta administratīvās vienības likme, kas minēta Īstenošanas regulas (ES) Nr. 391/2013 18. panta 1. punktā un ko piemēro valstīm, kuras pievienojušās Eirokontroles daudzpusējam nolīgumam par maksājumiem maršrutā.